Die entrepreneur is die inisieerder van die proses. Die ondernemer se insig, opleiding, ondervinding en dryfkrag is bepalend in die bereiking van wins al dan nie. Die suksesvolle boer as besigheidseienaar, het ’n sterk sin vir dringendheid, is ingestel op die toekoms en aanvaar sy/haar verantwoordelikheid ten opsigte van die boerdery, ten volle. Die risiko van die onderneming is in die entrepreneur gesetel en die wins wat gemaak word, is sy vergoeding. Ons praat hier van die kultuuropdrag waardeur ons moet skep en wat ons moet bewaak vir die toekoms, soos dit in die Bybel uiteengesit word.
Kapitaal kan van die boer self of deur ’n finansiële instelling of belegger in die boerdery belê word. Die opbrengs op kapitaal is bepalend om winsgewendheid te bepaal. Dit is nodig om die besigheid se infrastruktuur, sowel as sy bedryfsuitgawes te kan finansier.
Die entrepreneur se vermoë om al die produksiefaktore volhoubaar te bestuur, lê in sy kundigheid en toewyding om van die besigheid ’n sukses te maak. Entrepreneurs word geïnspireer deur ’n aanbod te skep vir die vraag na behoeftes, en dit so winsgewend doen, dat dit weer en weer herhaal kan word. Welvaart word geskep deur die produksieproses suksesvol te bestuur.
Ongelukkig ervaar ons in Suid-Afrika ’n ANC-regering wat saam met Cosatu en die SAKP vasgevang is in die Nasionale Demokratiese Rewolusie.
Hierdie beleid – wat wêreldwyd nog net armoede kon skep – is die grootste hindernis in die toekoms van Suid-Afrika en ons inwoners. Ons kan dit nie meer bekostig nie. ’n Verantwoordelike regering sou daarop fokus om die land te red. Die ANC-regering en trawante fokus daarop om hulself te red.
Hoe gaan die vraag na produkte in die toekoms daaruit sien? Wat gaan die markte se eise en die produsente se vermoë wees? In hoe ’n mate sal die produksieproses kan voortgaan terwyl die regering van die dag nou reeds wys dat daar geen begrip is oor hoe die onderskeie waardekettings werk nie?
Met die inperkingsmaatreëls word die ekonomiese vermoë van die markte sodanig versteur dat daar nie voldoende koopkrag beskikbaar is om produkte te kan aankoop nie. ’n Verarmde gemeenskap wat grootliks sal fokus op die basiese behoeftes, is heel moontlik wat gaan gebeur.
Wat vasstaan, is dat die produksieproses ook in die toekoms gedryf sal word deur die bestuur van die produksiefaktore. Eksterne omstandighede – soos in die geval van die inperking – gaan gewis ’n rol speel en entrepreneurs sal dit fyn moet verreken in hul poging om wins te maak.